**Likumprojekta “Grozījumi Augstskolu likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Augstskolu likumā” (turpmāk – likumprojekts) mērķis ir:  - atteikties no augstskolu reģistrācijas lapu un augstskolu un koledžu akreditācijas lapu, studiju virzienu akreditācijas lapu un studiju programmu licenču izsniegšanas;  - paredzēt, ka Ministru kabinets vairs katru gadu nenosaka sākuma termiņu reflektantu reģistrācijai un uzņemšanai studiju programmās pirmajā gadā pēc vidējās izglītības ieguves;  - pieļaut atšķirīgu ārvalstīs izsniegto izglītības dokumentu atzīšanu, ja ir noslēgta starptautiska vienošanās par izglītības dokumentu atzīšanu;  - precizēt informatīvo atsauci uz direktīvām;  Likumprojekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Izglītības un zinātnes ministrijas iniciatīvas, vienlaikus ņemot vērā:  - Izglītības likuma pārejas noteikumu 81. punktu, kas paredz, ka Ministru kabinets līdz 2018. gada 31. decembrim izstrādā un iesniedz Saeimai grozījumus Augstskolu likumā, lai to saskaņotu ar Izglītības likuma 24. panta ceturtajā daļā, 25. panta otrajā daļā, 36. panta pirmajā daļā, 39. panta pirmajā daļā, 44. panta otrajā daļā un 45. panta otrajā daļā izdarītajiem grozījumiem, saskaņā ar kuriem nav nepieciešams izsniegt izglītības iestādes reģistrācijas apliecību un licenci izglītības programmas īstenošanai;  - Ministru kabineta 2018. gada 6. marta sēdes protokollēmuma “Noteikumu projekts “Noteikumi par sākuma termiņu reflektantu reģistrācijai un uzņemšanai augstskolās un koledžās 2018. gadā”” (prot. Nr. 14 10.§) 2. punktu, kas paredz Izglītības un zinātnes ministrijai līdz 2018. gada 1. septembrim izvērtēt Augstskolu likuma 46. panta sestajā daļā Ministru kabinetam dotā deleģējuma mērķi, sagatavot grozījumus Augstskolu likumā un citos normatīvajos aktos, ja nepieciešams, lai atteiktos no reflektantu reģistrācijas un uzņemšanas termiņa noteikšanas, un iesniegt tos izskatīšanai Ministru kabinetā;  - Eiropas Parlamenta un Padomes 2016. gada 11. maija direktīvu 2016/801 par nosacījumiem attiecībā uz trešo valstu valstspiederīgo ieceļošanu un uzturēšanos pētniecības, studiju, stažēšanās, brīvprātīga darba, skolēnu apmaiņas programmu vai izglītības projektu un viesaukles darba nolūkā, kas aizstāt Padomes 2004.gada 13.decembra direktīvu 2004/114/EK par nosacījumiem attiecībā uz trešo valstu pilsoņu studiju, skolēnu apmaiņas, prakses vai stažēšanās, nesaņemot atalgojumu, vai brīvprātīga darba nolūkā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu likuma tekstā vairākkārtīgi tiek noteikts, ka kaut kāds informācijas apjoms publicējams laikrakstā “Latvijas Vēstnesis”. Saskaņā ar Oficiālo publikāciju un tiesiskās informācijas likuma pārejas noteikumu 7. punktu laikraksts “Latvijas Vēstnesis” izdots līdz 2013. gada 1. janvārim. Ņemot vērā minēto, nepieciešams precizēt Augstskolu likumu, aizstājot visā likumā vārdu “laikrakstā” ar vārdiem “oficiālajā izdevumā” (likumprojekta 1. pants).  Augstskolu likuma 8.5 pants paredz, ka pēc augstskolas vai filiāles reģistrācijas tiek izsniegta reģistrācijas lapas, kā arī kāda informācija iekļaujama reģistrācijas lapā. Savukārt Augstskolu likuma 8.6 pantā un 55.2 pantā vairākkārtīgi tiek minēta studiju programmas licence. Augstskolu likuma 46. panta pirmā daļa nosaka, ka augstskola un koledža ir tiesīga uzņemt studējošos noteiktā studiju programmā tikai pēc tam, kad saņemta licence attiecīgās studiju programmas īstenošanai. Augstskolu likuma 55.1 panta trešās daļas pirmais un otrais teikums nosaka, ka kopīgās studiju programmas īstenošanai ir jāsaņem studiju programmas licence un kopīgās studiju programmas licences izsniegšanas noteikumus un kārtību nosaka Ministru kabinets. Izglītības likumā ir veikti grozījumi (stājas spēkā 2018. gada 18. oktobrī), lai atteiktos no izglītības programmu licenču un izglītības iestāžu reģistrācijas apliecību izsniegšanas, tādējādi samazinot attiecīgo dokumentu izsniedzošo institūciju administratīvo slogu. Vienlaikus Izglītības likuma pārejas noteikumu 81. punkts paredz, ka Ministru kabinets līdz 2018. gada 31. decembrim izstrādā un iesniedz Saeimai grozījumus Augstskolu likumā, lai to saskaņotu ar Izglītības likuma 24. panta ceturtajā daļā, 25. panta otrajā daļā, 36. panta pirmajā daļā, 39. panta pirmajā daļā, 44. panta otrajā daļā un 45. panta otrajā daļā izdarītajiem grozījumiem, saskaņā ar kuriem nav nepieciešams izsniegt izglītības iestādes reģistrācijas apliecību un licenci izglītības programmas īstenošanai. Ņemot vērā minēto, likumprojekts paredz atteikties no augstskolu reģistrācijas lapu un studiju programmu licenču izsniegšanas, jo būtībā reģistrācijas faktu pierāda lēmums par augstskolas reģistrāciju un reģistrācijas lapa nav nepieciešama, kā arī studiju programmas licencēšanu apliecina lēmums par studiju programmas licencēšanu. Līdz ar to grozījumi tiek veikti tajos Augstskolu likuma pantos, kas runā par augstskolu reģistrācijas lapu un studiju programmas licenci. Augstskolu likuma 55.3 panta 12. daļa paredz, ka Ministru kabinets nosaka studiju virziena akreditācijas lapas paraugu. Ņemot vērā to, ka veiktie grozījumi Izglītības likumā paredz atteikties no izglītības iestāžu reģistrācijas lapām un izglītības programmu licencēm, lietderīgi ir atteikties arī no studiju virzienu akreditācijas lapām, jo studiju virziena akreditāciju apliecina Studiju kvalitātes komisijas lēmums par studiju virziena akreditāciju un studiju virziena akreditācijas lapa nav nepieciešama. Ņemot vērā minēto, lai būtu vienota pieeja tajā, kādus dokumentus izsniedz izglītības iestādēm, likumprojekts paredz atteikties arī no studiju virzienu akreditācijas lapām (likumprojekta 2., 3., 5., 7., 8., 9. un 11. pants).  Augstskolu likuma 9. panta trešās daļas pirmais teikums paredz, ka pēc tam, kad saņemts Augstākās izglītības padomes atzinums par akreditāciju, Akadēmiskās informācijas centrs izsniedz attiecīgu akreditācijas dokumentu, proti, augstskolas vai koledžas akreditācijas lapu. Ņemot vērā to, ka veiktie grozījumi Izglītības likumā paredz atteikties no izglītības iestāžu reģistrācijas lapām un izglītības programmu licencēm, lietderīgi ir atteikties arī no augstskolu un koledžu akreditācijas lapām, jo augstskolas vai koledžas akreditāciju apliecina Augstākās izglītības padomes lēmums par augstskolas vai koledžas akreditāciju un augstskolas vai koledžas akreditācijas lapa nav nepieciešama. Ņemot vērā minēto, lai būtu vienota pieeja tajā, kādus dokumentus izsniedz izglītības iestādēm, likumprojekts paredz atteikties arī no augstskolu un koledžu akreditācijas lapām, izslēdzot Augstskolu likuma 9. panta trešās daļas pirmo teikumu (likumprojekta 4. pants).  Augstskolu likuma 46. panta sestā daļa nosaka, ka Ministru kabinets katru gadu nosaka sākuma termiņu reflektantu reģistrācijai un uzņemšanai pirmajā gadā pēc vidējās izglītības iegūšanas. Pirms uzņemšanas sākuma termiņa augstskolai nav tiesību slēgt ar studijām saistītus līgumus ar iespējamajiem reflektantiem. Ministru kabineta 2018. gada 6. marta sēdes protokollēmuma “Noteikumu projekts “Noteikumi par sākuma termiņu reflektantu reģistrācijai un uzņemšanai augstskolās un koledžās 2018. gadā”” (prot. Nr. 14 10.§) 2. punktu, kas paredz Izglītības un zinātnes ministrijai līdz 2018. gada 1. septembrim izvērtēt Augstskolu likuma 46. panta sestajā daļā Ministru kabinetam dotā deleģējuma mērķi, sagatavot grozījumus Augstskolu likumā un citos normatīvajos aktos, ja nepieciešams, lai atteiktos no reflektantu reģistrācijas un uzņemšanas termiņa noteikšanas, un iesniegt tos izskatīšanai Ministru kabinetā. Izvērtējot Augstskolu likuma 46. panta sestajā daļā noteikto, secināms, ka tajā noteiktais neatbilst faktiskajai situācijai augstskolās un koledžās, ņemot vērā to, ka augstskolas un koledžas uzņemšanu organizē divas reizes gadā: vasarā un ziemā. Līdz ar to uzņemšanas termiņš tiek noteikts tikai vienai uzņemšanai, bet uzņemšanas var būt vismaz divas. Tāpat secināms, ka augstskolas un koledžas pašas var noteikt uzņemšanas sākuma termiņu, vienlaikus būtiskāk ir noteikt uzņemšanas beigu termiņu, tādējādi novēršot situācijas, kad studijas jau ir sākušās, bet studiju programmās vēl notiek uzņemšana. Dodot iespēju pašām augstskolām un koledžām noteikt uzņemšanas sākuma termiņu, tiks dota iespēja augstskolām un koledžām noteikt dažādus uzņemšanas sākuma termiņus personām, kas iegūst vidējo izglītību Latvijā un ārvalstīs, jo tiem, kas vidējo izglītību ieguvuši ārvalstīs uzņemšanas process var būt garāks. Kā arī ir nepieciešams noteikt uzņemšanas sākuma termiņu arī citām studiju programmām, nevis tikai tām, kurās tiek uzņemti studējošie pēc vidējās izglītības ieguves, jo studēt gribētājiem ir jābūt informētiem par uzņemšanas termiņu arī citās studiju programmās. Ņemot vērā minēto, paredzēts noteikt, ka uzņemšanas sākuma termiņu nosaka augstskolas un koledžas atbilstoši pirmā semestra sākumam, tādējādi paredzot uzņemšanas sākuma termiņu arī tajā gadījumā, kad uzņemšanas notiek ziemā. Kā arī tiek noteikts, ka augstskolas un koledžas nosaka arī uzņemšanas beigu termiņu, kas ir vismaz divas nedēļas pirms pirmā semestra sākuma. Vienlaikus tiek precizēta Augstskolu likuma 46. panta 5. daļa, ja saskaņā ar Ministru kabineta 2010. gada 6. aprīļa noteikumu nr. 335 “Noteikumi par centralizēto eksāmenu saturu un norises kārtību” 22. punktā noteikto, izglītojamais līdz attiecīgā mācību gada 15. decembrim iesniedz izglītības iestādes vadītājam rakstisku iesniegumu, norādot eksāmenus, kurus izglītojamais kārtos. Ņemot vērā, ka daudzās studiju programmās tiek izvirzītas papildus prasības, proti, papildus jābūt nokārtotam eksāmenam kādā noteiktajā priekšmetā un lai izglītojamai var savlaicīgi pieteikties attiecīga eksāmena kārtošanai, izglītojamiem jābūt zināmām šīm īpašām uzņemšanas prasībām. Un papildus šie grozījumi nodrošina administratīvā sloga mazināšanu augstskolām un koledžām un Valsts izglītības satura centram(turpmāk – VISC), jo tie vairāk nebūs jāsūta uz VISC (likumprojekta 5. pants).  Viena no augstākās izglītības politikas prioritātēm ir mazināt augstākās izglītības fragmentāciju, veicināt resursu konsolidāciju un koplietošanu. Mērķa sasniegšanai tiek veiktas struktūrfondu investīcijas Ministru kabineta 2018. gada 9. janvāra noteikumu Nr. 27 “Darbības programmas "Izaugsme un nodarbinātība" 8.2.1. specifiskā atbalsta mērķa "Samazināt studiju programmu fragmentāciju un stiprināt resursu koplietošanu" pirmās un otrās projektu iesniegumu atlases kārtas īstenošanas noteikumi” (turpmāk - SAM 8.2.1. noteikumi) ietvaros. Lai augstākās izglītības iestādes varētu pretendēt uz investīcijām, atbilstoši SAM 8.2.1. noteikumiem, tām ir jāsaskaņo studiju programmu konsolidācijas un attīstības plāni ar Izglītības un zinātnes ministrijas izveidoto komisiju. Plānu saskaņošanas procesā tika konstatēts, ka studiju programmu konsolidēšanu veicinātu regulējuma pilnveide, kas noteiktu apakšprogrammu izveides iespējamību. Lai gan dažās augstskolās jau *de facto* šādi risinājumi pastāv, citas šādu praksi nebija īstenojušas, jo normatīvajos aktos  nebija skaidri atrunāta šāda iespēja. Apakšprogrammas ieviešana no vienas puses leģitimizētu esošo praksi un dotu ietvaru tālākai studiju programmu konsolidēšanai. Studiju programmas apakšprogramma ir studiju programmas sastāvdaļa, kas atbilst kādai konkrētai zinātnes nozarei (vai apakšnozarei), tautsaimniecības nozarei vai iegūstamajai kvalifikācijai. Apakšprogrammas tiks akreditētas studiju programmu ietvaros un lēmumā par akreditāciju būs norādīti apakšprogrammas nosaukums, mērķis un plānotais rezultāts, obligātās, ierobežotās un izvēles daļas apjom un kredītpunktu sadalījums, materiālā bāze, izmaksas, atbilstība stratēģijai un pieejamiem resursiem un to visu apstiprina augstskolas vai koledžas atbilstoša lēmējinstitūcija. Gadījumā ja tiek slēgta programma, kurā ir apakšprogrammas, tad augstskolai finansiāli jānodrošina studējošajiem iespēju turpināt izglītības ieguvi citā attiecīgās augstskolas vai citas augstskolas apakšprogrammā, atbilstoši Augstskolu likuma 55. panta astotajā daļā noteiktajam (likumprojekta 6. pants).  Augstskolu likuma 66. panta piektajā daļā ir noteikts, ka Augstākās izglītības padomes sēdēs kā pastāvīgs padomdevējs piedalās Izglītības un zinātnes ministrijas Augstākās izglītības un zinātnes departamenta pārstāvis. Saskaņā ar Izglītības un zinātnes ministrijas 2012. gada 13. aprīļa reglamentā 8. punktā noteikto, ka ministrijas nav struktūrvienības nosaukumu, kas noteikta Augstskolu likuma 66. panta piektajā daļā, bet ir struktūrvienība “Augstākās izglītības, zinātnes un inovāciju departaments” Ņemot vērā minēto nepieciešams precizēt Augstskolu likuma 66. panta piekto daļu (likumprojekta 10. pants).  Pašlaik Augstskolu likuma 70. panta 9. punkts nosaka, ka Augstākā izglītības padome pieņem lēmumu par augstskolu akreditāciju kopumā un iesniedz to Izglītības un zinātnes ministrijai apstiprināšanai. Ņemot vērā, ka Augstskolu likuma 9. pants reglamentē augstskolu un koledžu akreditāciju, nepieciešams attiecīgi precizēt Augstskolu likuma 70. panta 9. daļu, vienlaikus atsakoties no AIP pieņemto lēmumu apstiprināšanas ministrijā (likumprojekta 11. pants).  Izglītības likuma 11.1 pants un Augstskolu likuma 85. pants nosaka kārtību, kādā notiek ārvalstīs izsniegto izglītības dokumentu atzīšana Latvijā. Erevānas komunikē paredz Eiropas augstākās izglītības telpas valstu apņemšanos nodrošināt, ka citu Eiropas augstākās izglītības telpas valstu kvalifikācijas automātiski tiktu atzītas tajā pašā līmenī, kā attiecīgās valsts kvalifikācijas. Valstis šīs apņemšanās sasniegšanai cenšas iedibināt uzticēšanos citu dalībvalstu augstākās izglītības sistēmām, ko nodrošina vienoto Standartu un vadlīniju kvalitātes nodrošināšanai Eiropas augstākās izglītības telpā pieņemšana, kā arī Eiropas augstākās izglītības kvalitātes nodrošināšanas reģistra misija ir sekmēt Eiropas augstākās izglītības telpas attīstību, palielinot kvalitātes nodrošināšanas caurspīdīgumu un tādējādi palielinot uzticību Eiropas augstākajai izglītībai. Eiropas augstākās izglītības telpas valstis, lai sasniegtu mērķi par automātisku akadēmisko atzīšanu visā Eiropas augstākās izglītības telpā, pakāpeniski slēdz savstarpējus starptautiskus līgumus, kas paredz ārvalstīs izsniegtu izglītības dokumentu akadēmisko atzīšanu noteiktu valstu starpā. Šādu starptautisku līgumu ir noslēgušas, piemēram, Beniluksa valstis un Balkānu valstis. 2018. gadā starptautisku vienošanos par automātisku akadēmisko atzīšanu savā starpā noslēdza Igaunija, Latvija un Lietuva, kas tikusi apstiprināta Latvijā. Vienlaikus minētā vienošanās paredz, ka visām pusēm jānodrošina, ka tās likumdošana nebūs šķērslis vienošanās izpildei. Ņemot vērā minēto, likumprojekta 10. pants paredz noteikt, ka Augstskolu likuma 85. pantā noteikto kārtību nepiemēro gadījumos, kad starptautiskie līgumi paredz citu kārtību ārvalstīs izsniegto izglītības dokumentu atzīšanas kārtību. Šādos starptautiskos līgumos ir jāatrunā kārtība, kādā notiek izglītības dokumentu atzīšana. Latvija ir apņēmusies iekļauties Eiropas augstākās izglītības telpā notiekošajos procesos un vienošanās noslēgšana par automātisku akadēmisko atzīšanu Baltijas valstu starpā ir pirmais solis. Līdz ar to likumprojektā ietvertais veicinās Latvijas apņemšanos izpildi Atbilstošs grozījums tiek izdarīts arī Izglītības likuma 11.1 panta pirmajā daļā (likumprojekts “Grozījumi Izglītības likumā” (Nr.21/Lp13) pieņemts Saeimā 1. lasījumā 2018. gada 13. decembrī). (likumprojekta 12. pants).  Augstskolu likuma 87. panta otrajā daļā noteikts, kādi dati tiek ievadīti akadēmiskā persona reģistrā par augstskolu un koledžu akadēmisko personālu. Saskaņā ar Izglītības attīstības pamatnostādņu 2014.-2020. gadam (apstiprinātas saeimā 2014. gada 22. maijā) 3. apakšmērķa "Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību" rīcības virzienā 3.4. “Izglītības starptautiskā konkurētspēja” noteikto, ka starptautiskās izglītības konkurētspējas paaugstināšanai nepieciešams ne vien piesaistīt lielāku skaitu ārvalstu mācībspēku, bet arī sniegt atbalstu Latvijas augstākās izglītības iestāžu akadēmiskā personāla mobilitātei. Tādējādi tiek nodrošināta starptautiskās pieredzes apmaiņa. Eiropas Komisijas 2016. gada Erasmus Ietekmes pētījuma ziņojumā (pieejams: <http://ec.europa.eu/assets/eac/education/library/study/2016/erasmus-impact-summary_en.pdf>) secināts, ka mobilitāte nodrošina gan personāla pieredzes gūšanu, gan veicina augstākās izglītības internacionalizāciju un augstskolu starptautisko sadarbību. Tādēļ mobilitātes rādītāju analīzei nepieciešams akadēmiskā personāla reģistrā iekļaut datus par akadēmiskā personāla mobilitāti.  Pašlaik Augstskolu likuma 87. panta otrās daļas 6. punktā noteikts, ka akadēmiskā personāl reģistrā ievada akadēmiskā personāla akadēmiskā amata pildīšanas sākuma termiņu attiecīgajā augstskolā un koledžā, bet nav noteikts, ka jānorāda amata pildīšanas beigu datumu. Augstskolu likumā noteikts, ka akadēmiskajos amatos ievēlē uz 6 (sešiem) gadiem (Augstskolu likuma 28. panta otrajā daļā, 30. panta ceturtā daļa, 32. panta trešā daļa, 36. panta pirmā daļa un 37. panta pirmā daļa). Parasti amatā ievēlēšanas datums un amata pienākumu pildīšanas sākuma datums sakrīt, bet bieži ir arī tā, ka personu ievēlē akadēmiskā amatā (pieņem lēmumu) vienā datumā, bet pienākums tā sāk pildīt citā datumā, kuru nosaka attiecīgajā lēmumā, un kas ievieš problēmas augstskolām un koledžām datu ievadē akadēmiskā personāla reģistrā, kuru tad datumu ievadīt. Vienlaikus ir arī problēma gadījumos, kad persona beidz pildīt amata pienākums pirms Augstskolu likumā un noslēgtā līgumā noteiktā termiņa – 6 gadiem, kas pasliktina datu kvalitāti, jo bez beigu datuma informācijas sistēma saprot, ka persona turpina pildīt amata pienākumus. Ņemot vērā minēto un lai uzlabotu akadēmiskā personāla reģistrā ievadītās informācijas kvalitāti akadēmiskā personāla reģistrā nepieciešams noteikt akadēmiskā personāla amata pildīšanas termiņa sākuma un beigu datumu.  Izglītības un zinātnes ministrijai kā vadošajai valsts pārvaldei izglītības politikas  jomā un Valsts izglītības informācijas sistēmas (VIIS) uzturētājam jābūt pieejamiem drošticamiem datiem par izglītību un zinātni, tai skaitā datiem par izglītības un zinātnes jomā nodarbināto dzimumu īpatsvaru, iekļaujot arī datus par augstskolu un koledžu akadēmiskā personāla dzimumu. Pašlaik akadēmiskā personāla dati dzimumu dalījumā netiek uzkrāti VIIS. Dati par akadēmiskā personāla dzimumu tiek nodoti ministrijai pamatojoties uz Augstskolu likuma 75. panta otrās daļas noteikto un saskaņā ar Ministru kabineta 2006.gada 2.maija noteikumu Nr.348 “Kārtība, kādā augstskola un koledža iesniedz Izglītības un zinātnes ministrijā informāciju par savu darbību” 2.2. apakšpunktā noteikto, ka līdz kārtējā gada 15. oktobrim augstskolas un koledžas papīra formātā vai elektroniski (Word vai Excel formātā) nosūta ministrijai ziņas par personāla (tai skaitā akadēmiskā) skaitu un sastāvu, aizpildot Centrālās statistikas pārvaldes veidlapu Nr. 1. – augstskola, koledža (Ministru kabineta 2016. gada 20. decembra noteikumu Nr. 812 “Oficiālās statistikas veidlapu paraugu apstiprināšanas un veidlapu aizpildīšanas un iesniegšanas noteikumi” 5. pielikums). Šāda datu iesniegšana ir gan dublējoša (daļēji), ja lielākā daļa datu par akadēmisko personālu tiek vadīta akadēmiskā personāla reģistrā, gan neloģiska, jo ministrija uzskata, ka datiem par akadēmisko personālu jābūt ievadāmiem vienkopus VIIS. Vienlaikus informējam, ka ar Centrālo statistika pārvaldi (turpmāk - CSP) tiek vestas pārrunas par to, ka ja visi viņiem nepieciešamie dati tiks ievadīti VIIS un tie būs kvalitatīvi un pietiekami, tad CSP varētu atteikties no papīra veidlapas aizpildīšanas un iesniegšanas un izmanos savām vajadzībām VIIS esošos datus. Turklāt izglītības datus, tai skaitā akadēmiskā personāla datus dzimumu dalījumā, ministrijai pieprasa arī ārvalstu institūcijas un organizācijas. Piemēram, 2019. gada pavasarī Eiropas Komisija publicēs analītisku datu krājumu “She Figures 2018”, kur galvenais datu avots bija ministrija, kas nozīmē, ka tai jābūt pieejamiem vispusīgiem datiem, tādējādi nodrošinot dažādu datu krustojuma tabulu veidošanu un datu agregāciju. Tāpat šādi dati tika izmantoti OECD publikācijai “Education at a glance 2018”, kuras caurvijošā tēma bija taisnīgums, t.sk. dzimumu līdztiesība. Ņemot vērā minēto nepieciešams papildināt akadēmiskā personāla reģistru ar ziņām par dzimumu (likumprojekta 13. pants).  Ar 2018. gada 23. maiju zaudēja spēku Augstskolu likuma informatīvajā atsaucē uz Eiropas savienības direktīvu norādītā Padomes 2004. gada 13. decembra direktīva 2004/114/EK (turpmāk – direktīva 2004/114/EK) par nosacījumiem attiecībā uz trešo valstu pilsoņu uzņemšanu studiju, skolēnu apmaiņas, prakses vai stažēšanās, nesaņemot atalgojumu, vai brīvprātīga darba nolūkā. Direktīvas 2004/114/EK normas ir iekļautas Augstskolu likuma 83.1, 84. un 85. pantā un izmaiņas Augstskolu likumā pēc būtības neprasa. Ievērojot minēto, likumprojekta 18. pantā paredzēts Augstskolu likuma informatīvajā atsaucē uz Eiropas Savienības direktīvām 3. punktā labot esošo atsauci uz Direktīvu 2004/114/EK, norādot jauno Eiropas Parlamenta un Padomes 2016. gada 11. maija direktīvu 2016/801/ES (turpmāk – direktīva 2016/801/ES) par nosacījumiem attiecībā uz trešo valstu valstspiederīgo ieceļošanu un uzturēšanos pētniecības, studiju, stažēšanās, brīvprātīga darba, skolēnu apmaiņas programmu vai izglītības projektu un viesaukles darba nolūkā, kuras normas ir iekļautas Augstskolu likumā. Direktīvas 2016/801/ES 22. panta 2. punkta a) apakšpunkta un 4. punkta pirmās daļas normas jau ir iekļautas Augstskolu likuma 83.1, 84. un 85. pantā un citas normas pārņemt no šīs direktīvas nav nepieciešams (likumprojekta 14. pants). |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas un koledžas, studējošie, studēt gribētāji, Akadēmiskās informācijas centrs, Izglītības kvalitātes valsts dienests. |
| 2. | Tiesiskā regulējuma ietekme uz tautsaimniecību un administratīvo slogu | Akadēmiskās informācijas centram samazināsies administratīvais slogs, jo vairs nebūs jāsagatavo augstskolu un koledžu akreditācijas lapas, studiju virzienu akreditācijas lapas un studiju programmu licences. Samazināsies administratīvais slogs Izglītības kvalitātes valsts dienestam, jo vairs nebūs jāsagatavo augstskolu reģistrācijas lapas.  Akadēmiskās informācijas centram samazināsies administratīvais slogs izglītības dokumentu atzīšanas jomā, jo tiek paredzēts, ka starptautiskas vienošanās var paredzēt atšķirīgu ārvalstīs izsniegto izglītības dokumentu atzīšanas kārtību.  Augstskolas un koledžas patstāvīgi varēs noteikt reflektantu uzņemšanas un reģistrācijas termiņu, ko pēdējos gados augstskolas un koledžas jau dara, ņemot vērā to, ka termiņš ir noteikts agrāks kā iepriekš. Papildus augstskolām un koledžām būs jānosaka arī reflektantu uzņemšanas un reģistrācijas beigu termiņš, ko šobrīd augstskolas un koledžas vienmēr noteikušas patstāvīgi pašas, līdz ar to tas administratīvo slogu nepalielinās.  Nebūtiski palielināsies administratīvais slogs augstskolām un koledžām attiecībā uz informācijas ievadīšanu Akadēmiskā personāla reģistrā, jo tiek palielināts ievadāmās informācijas apjoms.  Augstskolām, koledžām un VISC samazināsies administratīvais slogs, jo vairs nebūs jāsūta uzņemšanas noteikumi VISC, bet VISC neveiks darbības, kas saistītas ar to reģistrāciju un citām lietvedības darbībām. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Grozījumi Ministru kabineta 2018. gada 11. decembra noteikumos Nr. 794 “Augstskolu un koledžu akreditācijas noteikumi”, Ministru kabineta 2018. gada 11. decembra noteikumos Nr. 793 “Studiju virzienu atvēršanas un akreditācijas noteikumi” un Ministru kabineta 2018. gada 11. decembra noteikumos Nr. 795 “Studiju programmu licencēšanas noteikumi”, lai svītrotu prasību par augstskolu, koledžu un studiju virzienu akreditācijas lapu un studiju programmu licenču izsniegšanu un Ministru kabineta 2007. gada 23. janvāra noteikumos Nr. 70 “Studiju līgumā obligāti ietveramie noteikumi”, ar mērķi papildināt studiju līgumu ar informāciju par apakšprogrammām. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts pirms izsludināšanas Valsts sekretāru sanāksmē tiks nosūtīts viedokļa sniegšanai Rektoru padomei, Augstākās izglītības padomei un Akadēmiskās informācijas centram, kā arī tiks publicēts Izglītības un zinātnes ministrijas mājaslapā. |
| 2. | Sabiedrības līdzdalība projekta izstrādē | Tiks norādīta, iesniedzot projektu izsludināšanai Valsts sekretāru sanāksmē. |
| 3. | Sabiedrības līdzdalības rezultāti | Tiks norādīta, iesniedzot projektu izsludināšanai Valsts sekretāru sanāksmē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas un koledžas, Akadēmiskās informācijas centrs, Izglītības kvalitātes valsts dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts valsts pārvaldes funkcijas un institucionālo struktūru neietekmē. |
| 3. | Cita informācija | Nav. |

Izglītības un zinātnes ministre Ilga Šuplinska

Valsts sekretāre Līga Lejiņa

D.Jansone, 67047785

[Dace.jansone@izm.gov.lv](mailto:Dace.jansone@izm.gov.lv)

N. Mazure, 67047940

[Nadezda.mazure@izm.gov.lv](mailto:Nadezda.mazure@izm.gov.lv)